Správa zo zahraničnej pracovnej cesty

1.	Účastníci ZPC:
Mgr. Júlia Štěpánková, štátny radca, Odbor stratégie CŽV a záležitostí EÚ, Sekcia ďalšieho vzdelávania a mládeže, Ministerstvo školstva, vedy, výskumu a športu SR, znalosť jazykov: EN, DE

2.	Zahraničná pracovná cesta:
Nemecko, Berlín 2. - 4. 5. 2012
Prijímajúca organizácia: Spolkové ministerstvo pre vzdelávanie a výskum spolu so Spolkovým ministerstvom práce a sociálnych vecí Nemecka
Účel cesty: účasť na zasadnutí riadiacej rady programu PIAAC
Spôsob financovania: plánovaná cesta, pravidelná

3.	Rámcový program pobytu:
2. 5. 2012	Príchod do miesta rokovania
3. 5. 2012
09:30		Schválenie programu zasadnutia, úvodné slovo k cieľom rokovania
09:45	Progres v realizácii programu PIAAC a realizácia záverov predchádzajúceho rokovania riadiacej rady, prepojenie na relevantné iniciatívy (OECD Skills Strategy, Skills Outlook, LSO network)
10:30	Tvorba analýz, správ a vyhodnotenie čiastkových tém (zvlášť využívanie zručností v práci a nerovnosť distribúcie kompetencií)
14:30		Príprava medzinárodnej správy
16:30	Dlhodobá stratégia realizácie prieskumu, výsledky hlasovania o čiastkových témach, aktuálne informácie o činnosti špecifických expertných skupín, rozvoj PIAAC-Online, národné kvalifikačné rámce a PIAAC
18:00		Závery prvého dňa
22. 11. 2011
09:30		Kvalita a adaptácia dát
11:00	Prístup k výsledkom prieskumu a zverejnenie údajov
11:30	Plán realizácie a rozpočet na roky 2013-2014
13:00	Záver rokovania

4.	Stručný priebeh rokovaní:
Úvod 10 zasadnutia Riadiacej rady programu PIAAC (BPC) patril usporiadateľom stretnutia: štátna tajomníčka nemeckého spolkového ministerstva školstva a výskumu p. Quennet-Thielen a generálna riaditeľka p. Neifer-Porsch zo spolkového ministerstva práce a sociálnych vecí privítali účastníkov a konštatovali, že pre Nemecko má účasť na prieskume strategický význam a že vkladajú do výsledkov prieskumu a ich vplyvu na tvorbu vzdelávacích politík značné očakávania.

Úvod
Úvodom sekretariát informoval o progrese v implementácii programu a realizácii záverov z predchádzajúceho zasadnutia Riadiacej rady a predstavil Stratégiu OECD pre rozvoj zručností a prípravy publikácie tzv. OECD Skills Outlook. Riadiaca rada v tejto súvislosti:
•	prejavila spokojnosť nad realizáciou programu PIAAC a nadmieru spokojnosti nad doterajšími výsledkami
•	súhlasí s využitím OECD Skills Outlook na publikovanie výsledkov prvého kola PIAACu a požiadala sekretariát o zostavenie prehľadu možností zapojenia Riadiacej rady a výsledkov jej práce do prípravy a obsahu publikácie
•	bola informovaná o možnosti pripomienkovať technickú správu ešte pred jej vydaním, pričom sa bude klásť zvláštny dôraz predovšetkým na hodnotenie čitateľskej gramotnosti
•	súhlasila so zapojením krajín druhého kola do rozpočtu na rok 2012 s tým, že táto skutočnosť nebude mať vplyv na už stanovené finančné príspevky krajín prvého kola.

Analýza výsledkov pilotného testovania
Konzorcium predstavilo spôsoby a metódy analýz využívania zručností a kompetencií v práci, nesúladu medzi dispozíciami ľudí a kompetenciami požadovanými trhom práce a nerovnomernej distribúcii zručností a ich vplyvu na príjmy. Riadiaca rada:
•	prijala analýzu pracovných zručností a ich nekompatibilnosti s požiadavkami trhu práce
•	upozornila na skutočnosť, že sledovanie kognitívnych kompetencií nepostačuje na identifikáciu nezhôd s požiadavkami trhu práce a požiadala konzorcium aj o zohľadnenie zručností nadobúdaných v domácom prostredí
•	požiadala o revíziu metrických parametrov pre údaje o využívaní kompetencií a ich správnosť pre ďalšie výpočty, ako aj o analýzu možností a vzorcov pre kombinovanie premenných s odlišnými metrickými vlastnosťami
•	upozornila na potrebu zohľadniť v interpretáciách nerovnomernej distribúcie zručností odporúčané teoretické východiská a ich prepojenie na otázku výšky príjmov
•	sa zhodla na tom, že analýza príčin a dôsledkov nerovnomernej distribúcie zručností by išla nad rámec možností súhrnnej správy
•	požiadala o preverenie dôsledkov, ktoré by malo abstrahovanie ľudí, ktorí práve vstúpili do prvého zamestnania, na interpretáciu nesúladu medzi kompetenciami a trhom práce
•	požiadala o analýzu rozdielov v hodnotení nesúladu medzi kompetenciami a trhom práce v prípade rôznych priemyselných či iných odvetví
•	požiadala o zhodnotenie vplyvu chýb v meraniach na rozsah nesúladu medzi kompetenciami a trhom práce
•	zdôraznila dôležitosť rozlišovania medzi jednotlivými typmi kompetencií a zhodla sa na tom, že stanovené úrovne (odhadovaných) dosahovaných výsledkov sú najlepším prostriedkom na ich opis
•	pýtala sa na vhodnosť použitia Giniho koeficientu pre charakteristiku rozdielov v zručnostiach a požiadala sekretariát o návrh alternatívnych metód prezentácie údajov o nerovnostiach medzi kompetenciami
•	dohodla sa na termíne predloženia písomných pripomienok do 21. mája 2012.

Príprava prvej medzinárodnej správy
Konzorcium predstavilo podrobný návrh obsahu súhrnnej medzinárodnej správy o výsledkoch meraní v rámci programu PIAAC vrátane tabuliek a výpočtových premenných. Riadiaca rada:
•	odobrila rozšírenú osnovu súhrnnej správy
•	sa zhodla na tom, že prvá medzinárodná správa by mala presiahnuť rámec indikátorov a zreprodukovať „príbeh PIAACu“, vyhnúť sa však vágnym interpretáciám a analýzam, ktoré by v tomto čase spracovania údajov boli predčasné
•	upozornila, že je dôležité, aby prezentácia meraní za jednotlivé domény bola vyvážená a aby využívala vhodné nástroje pre rôzne typy analýz, zvlášť aby poskytla dostatok priestoru inovatívnym meraniam zručností potrebných pre riešenie problémov
•	upozornila, že je nutné zohľadniť vzťahy medzi vekovými skupinami a v kompetenčných profiloch dôkladne zhodnotiť parameter veku
•	považuje za dôležité vzájomne koordinovať analýzy najlepších a najslabších výsledkov, keďže ich posudzovanie sa môže v rôznych doménach líšiť
•	považuje za potrebné v analýzach rozlišovať medzi imigrantmi podľa dĺžky pobytu
•	žiada objasniť, aké zdroje budú vyžadovať systémové dáta a konštatuje, že štruktúra premenných môže po doplnení o krajiny druhého kola vyžadovať úpravu
•	sa dohodla na tom, že PIAAC by mal v správach a analýzach uvádzať dáta za každú krajinu, bez precedensu do budúcnosti však platí nasledovné: 1) v prehľadoch budú uvádzané všetky samostatné územné celky zapojené do prieskumu, ktoré splnili podmienky technických štandardov, pričom celky, ktoré nie sú samostatnými štátmi, budú označené farebne; 2) všetky krajiny, ktoré naplnili technické štandardy, budú uvádzané v hlavných prehľadoch a tabuľkách, pričom Flámsko (BE), Anglicko (UK) a Severné Írsko (UK) budú uvádzané „pod čiarou“; 3) výsledky všetkých územných celkov budú zahrnuté do priemerov OECD s uvedením, či ide o priemer štátov alebo nižších územných celkov
•	požiadala o objasnenie disponibilnosti francúzskej verzie medzinárodnej správy
•	požiadala o rozšírenie priestoru pre pripomienkovanie návrhu medzinárodnej správy, napr. tak, že návrh bude na pripomienky predkladaný po častiach
•	sa dohodla na tom, že členovia môžu zasielať pripomienky k rozšírenému návrhu a k premenným tak, aby mohli byť zapracované do 21. 5. 2012.

Výsledok hlasovania o témach pre čiastkové správy
Sekretariát prezentoval výsledky hlasovania o témach čiastkových správ. Vznikne 6 správ na vybrané témy, Riadiaca rada v tejto súvislosti:
•	sa uzniesla na tom, že výsledky hlasovania budú základom pre plán realizácie programu na roky 2013 – 2014
•	požiadala sekretariát, aby preskúmal, akým spôsobom je možné uskutočniť ďalšie analýzy, ktoré sa nedostali do zoznamu hlavných analýz, s využitím zdrojov OECD / LSO Network.
•	ocenila finančnú pomoc pre analytickú činnosť zo strany Európskej komisie.

Činnosť skupiny pre strategický rozvoj (Strategic Development Group)
Konzorcium informovalo o výsledkoch činnosti strategickej skupiny Riadiaca rada:
•	prijala odporúčania strategickej skupiny, predovšetkým vo veci (1) spracovania metód pre štúdie o využívaní zručností v práci a kognitívnom hodnotení, (2) pokračovania v analýzach relácií medzi prieskumami PISA a PIAAC v spôsoboch hodnotenia, (3) spolupráce s ďalšími medzinárodnými organizáciami na podpore menej rozvinutých krajín
•	privítala ponuku EK finančne podporiť aktuálnu analytickú činnosť.

Vývoj On-line portálu pre vzdelávanie a zručnosti
Konzorcium a sekretariát informovali o vývoji on-line verzie prieskumu PIAAC. Riadiaca rada v tejto súvislosti:
•	uvítala vývoj verejne dostupnej on-line verzie prieskumu PIAAC vznikajúcej s podporou EK, ktorú môžu využívať jednotlivci či organizácie a inštitúcie pre hodnotenie zručností svojich klientov, zamestnancov či iného personálu a získavať informácie o kvalite a využívaní zručností, porovnávať ich s výsledkami PIAACu a vyjadrila žiadosť a ochotu riadiť projekt on-line verzie PIAAC spolu s OECD
•	požiadala sekretariát o ďalšie podklady k využitiu on-line verzie, k etickej dimenzii projektu a k možnostiam a spôsobom ochrany dát
•	upozornila na skutočnosť, že položky testov použité v on-line verzii už nemôžu byť využité v budúcich kolách prieskumu PIAAC a požiadala sekretariát, aby preskúmal, aké dôsledky pre druhé kolo by mohlo mať zverejnenie on-line verzie
•	požiadala sekretariát o stanovenie podmienok pre financovanie on-line verzie nad rámec pôvodného prieskumu vrátane poplatkov za užívanie a konštatovala, že tvorba ďalších jazykových mutácií vyžaduje ďalšie dobrovoľné príspevky.

Kvalita a adaptácia dát
Konzorcium prezentovalo spôsoby zabezpečenia kvality dát a adaptácie národných databáz pre medzinárodné porovnanie. Riadiaca rada:
•	odobrila štandardy a postupy uplatňované konzorciom pre zabezpečenie reprezentatívnosti údajov o populáciách jednotlivých krajín, ako aj štandardizované postupy pre zber údajov
•	požiadala o ďalšie objasnenie, akým spôsobom budú zohľadnené metódy pre výber vzorky (vrátane výberov z registrov obyvateľstva) pri hodnotení miery neodpovedí.

Prístup k dátam
Konzorcium predstavilo možnosti zverejnenia údajov získaných v prieskume výskumnej komunite. Riadiaca rada:
•	prijala predložené návrhy pre publikovanie dát
•	konštatovala, že prístup k údajom z prvého kola ešte pred oficiálnym zverejnením budú mať len oprávnené orgány zúčastnených krajín a že akýkoľvek ďalší skorší prístup výskumníkov k týmto údajom podlieha pravidlám narábania s dôvernými informáciami a zachovávania mlčanlinosti
•	podporila návrh výskumnej konferencie.

Plán práce a rozpočet na roky 2013-2014
Sekretariát predstavil plán dlhodobého financovania prieskumu PIAAC a návrh rozpočtu na roky 2013 – 2014. Riadiaca rada:
•	požiadala sekretariát o zostavenie výdavkového plánu na každý rok až do roku 2022, vrátane: (1) implementácie prvého kola, (2) implementácie druhého kola, (3) analytickej a publikačnej činnosti; (4) dodatočných čiastkových štúdií a (5) objemu prác na príprave budúceho prieskumu
•	uvítala možnosť preddavkového financovania druhého cyklu prieskumu PIAAC, ale vzala na vedomie skutočnosť, že pre mnohé krajiny je zložité vstupovať do záväzkov v predstihu ešte predtým, ako mali možnosť zhliadnuť výsledky prvého cyklu a aj vzhľadom na súčasnú rozpočtovú situáciu
•	požiadala sekretariát o vypracovanie realizačného plánu a rozpočtu na roky 2013-14, na základe ktorých sa krajiny budú môcť rozhodnúť, či investujú do rezervy pre dlhodobú realizáciu radu prieskumov PIAAC v nadväznosti na dohodnuté výdavky spojené s realizáciou medzinárodného kontraktu, vydaním medzinárodnej správy v roku 2013 a následnými čiastkovými analýzami v roku 2014, pričom krajiny, ktoré neinvestujú do tejto rezervy, budú musieť doplatiť príslušné výdavky po vstupe do druhého cyklu a len krajiny, ktoré sa zúčastnia na financovaní ďalšieho cyklu, budú oprávnené o spôsobe jeho realizácie aj rozhodovať
•	schválila rozpočet druhého kola na roky 2013-14
•	sa dohodla, že realizačný plán a rozpočet prvého kola na roky 2013-14 bude schvaľovaný písomnou cestou.

Najbližšie zasadnutie
Najbližšie zasadnutie Riadiacej rady sa uskutoční v januári 2013 v Paríži tak, aby členovia Riadiacej rady mohli absolvovať školenia k spracovaniu dát spolu s národnými programovými manažérmi. V prípade naliehavej potreby či požiadavky sa môže zasadnutie Riadiacej rady uskutočniť aj skôr, na jeseň 2012.

5.	Odporúčané závery:
Pre plnohodnotnú účasť SR na programe PIAAC a dodržanie záväzkov vyplývajúcich z členstva sa navrhuje nasledovné:
-	zabezpečiť účasť SR na všetkých aktivitách programu na národnej i medzinárodnej úrovni vrátane školenia a rokovania NPM a riadiacej rady programu v januári 2013
-	zabezpečiť súčinnosť MŠVVŠ SR pri komunikácii a spracovaní ďalších iniciatív OECD v oblasti rozvoja zručností a vzdelávania
-	zabezpečiť v spolupráci s NÚCŽV a národným programovým manažérom personálne a organizačne analytické činnosti pre vydanie čiastkových správ a národnej správy
-	zabezpečiť realizáciu rozhodnutí riadiacej rady v zmysle pravidiel a štandardov pre realizáciu programu, predovšetkým v súvislosti so zverejnením dát
-	do septembra 2012 zhodnotiť a identifikovať možnosti financovania a tvorby národnej mutácie PIAAC-Online.

6.	Prehľad prinesenej dokumentácie a miesto jej uloženia
Dokumentácia je uložená na SĎVM MŠVVŠ SR.

7.	Osobitne vyhodnotený očakávaný prínos ZPC
Riadiaca rada programu PIAAC rozhoduje o spôsobe realizácie, zameraní, ako aj spôsobe a výške financovania programu PIAAC a stanovuje tak nielen podmienky, ktoré musí každá zapojená krajina pre zaradenie do medzinárodného porovnania spĺňať, ale aj podobu a výklad dosahovaných výsledkov a prepojenie s inými výskumami OECD. Rada na svojom zasadnutí v máji 2012 rozhodla o obsahu a rozsahu kapitol súhrnnej medzinárodnej správy a témach čiastkových analýz, prijala (a aktualizovala) zásady pre zabezpečenie kvality a bezpečnosti dát, rozhodla o spôsoboch sprístupnenia zozbieraných údajov a schválila plán realizácie prieskumu a rozpočet na roky 2013 - 2014.

8.	Spôsob zverejnenia výsledkov ZPC, prenos získaných informácií
Správa zo ZPC sa zasiela SMS MŠVVŠ SR.

Súhlasím so zverejnením správy na internete.

Správu vypracoval: Júlia Štěpánková
Dátum: 15. 5. 2012
Správu schválil:
Vladimír Belovič, poverený riadením sekcie ĎVM